સવાલ અહી આધાર યોગ્ય છે કે નહી એનો નથી કારણકે અનેક પ્રકારની ગેરરીતિઆેને રોકવા માટે આધાર જેવી વ્યવસ્થા હોવી જ જોઇએ એની ના નહી, પરંતુ સરકાર જે રીતે ધાકધમકી આપીને આધાર લિંક કરાવવા દબાણ કરે છે એ અયોગ્ય છે.મોબાઇલ સિમકાર્ડ લેવા જાવ તો આધાર વગર એ મળતો નથી, બેંકમાં ખાતું ખોલાવવા જાવ તો આધાર વગર એ શક્ય નથી. અરે, ખોલાવેલું ખાતું આધાર સાથે લિંક કરાવો નહી તો એ બંધ કરી દઇશું એવા સંદેશા બેંકો મોકલ્યા જ કરે છે. બીજી બાજુ આધાર લેવા માટે જાવ તો એનું સેવાકેન્દ્ર ક્યાં છે એ શોધવામાં જ દમ નીકળી જાય છે. એ મળી ગયું તો ત્યાં લાગતી લાઇન જોઇને ચક્કર આવી જાય. સરકાર પહેલાં આધાર સહેલાઇથી મળી રહે એવી વ્યવસ્થા કરે અને પછી એને લિંક કરાવવાનું ફરજિયાત કરે તો સારું.